FI Euroopan unionin virallinen lehti CE 84/165

(2004/C 84 E/0203)

KIRJALLINEN KYSYMYS E-0128/04

esittäjä(t): Alexandros Alavanos (GUE/NGL) komissiolle

(26. tammikuuta 2004)

Aihe: Ikärajojen soveltaminen Kreikassa julkisissa palveluissa monivuotisilla määräaikaisilla työsopimuksilla jo työskentelevien henkilöiden työhönotossa

Direktiivin 2000/78/EY (1) mukaan työhönotossa ei voida syrjiä ketään iän perusteella, mutta erilainen kohtelu on sallittu, kun se palvelee työllistämistavoitetta, tai siihen on muita asiallisia syitä, jotka liittyvät työn luonteeseen. Kreikassa julkisella sektorilla työskentelee sopimussuhteisia henkilöitä, jotka ovat olleet vuosikymmeniä saman työnantajan palveluksessa samassa työpaikassa. Nämä työntekijät, joilla on jonkin verran ikää, eivät voi kilpailla monivuotisen työnantajansa avoimiksi ilmoittamista pysyvistä viroista tai viroista, joihin liittyy toistaiseksi voimassa oleva työsopimus, koska he ylittävät työhönoton edellytykseksi asetetun yläikärajan.

Tyypillinen esimerkki tästä ovat eri alojen erikoislääkärit, jotka ovat työskennelleet yli kymmenen vuotta valtion sähköyhtiön DEI:n palveluksessa, mutta joita ei oteta huomioon, kun DEI ottaa työhön vastaavien erikoisalojen pysyvää henkilöstöä, koska heidän ikänsä virkojen avoimiksi julistamisen aikaan ylittää asetetun yläikärajan.

Onko noudatettu käytäntö, jonka mukaan tietyn työnantajan palveluksessa monivuotisilla, määräaikaisilla työsopimuksilla jo työskentelevät henkilöt eivät voi saada pysyvää virkaa saman työnantajan palveluksessa ikärajan ylittämisen verukkeella, direktiivien 2000/78/EY ja 1999/70/EY (2) mukainen?

Anna Diamantopouloun komission puolesta antama vastaus

(24. helmikuuta 2004)

Yhdenvertaista kohtelua työssä ja ammatissa koskevista yleisistä puitteista 27. marraskuuta 2000 annetulla neuvoston direktiivillä 2000/78/EY luodaan yleiset puitteet uskontoon tai vakaumukseen, vammaisuuteen, ikään tai sukupuoliseen suuntautumiseen perustuvan syrjinnän torjumiselle työssä ja ammatissa yhdenvertaisen kohtelun periaatteen toteuttamiseksi. Direktiivi kattaa muun muassa työhönpääsyn, palkanmaksun, työolot, irtisanomisen ja koulutuksen sekä välittömän ja välillisen syrjinnän. Jäsenvaltioiden oli saatettava direktiivi osaksi kansallista lainsäädäntöään viimeistään 2. joulukuuta 2003. Kyseisestä päivämäärästä lähtien kansalaisten on vietävä asiansa kansallisten tuomioistuinten käsiteltäväksi kansallisen lainsäädännön mukaisesti.

Direktiivin 6 artikla oikeuttaa ikään perustuvan erilaisen kohtelun tietyissä tilanteissa, jos tällaisella kohtelulla on objektiivisesti perusteltu oikeutettu tavoite ja jos tämän tavoitteen toteuttamiskeinot ovat asianmukaiset ja tarpeen. Erilaista kohtelua voi olla erityisten työhönpääsyä ja ammatillista koulutusta koskevien ehtojen käyttöön ottaminen nuorille ja ikääntyville työntekijöille, ikään, ammatilliseen kokemukseen tai palveluajan pituuteen liittyvien vähimmäisehtojen asettaminen työhönpääsylle tai tiettyjen työhön liittyvien etujen saaminen sekä enimmäisiän vahvistaminen työhönoton edellytykseksi kyseisen toimen koulutusvaatimusten perusteella.

Arvoisa parlamentin jäsen ei mainitse kysymyksessään Kreikan sähkölaitoksen rekrytointitarkoituksiin käyttämää yläikärajaa. Saatujen tietojen perusteella ei voida selvittää, onko arvoisan parlamentin jäsenen kuvailema ikään perustuva erilainen kohtelu oikeutettua direktiivin 2000/78/EY 6 artiklan mukaisesti.

Euroopan ammatillisen yhteisjärjestön (EAY), Euroopan teollisuuden ja työnantajain keskusjärjestön (UNICE) ja julkisten yritysten Euroopan keskuksen (CEEP) tekemästä määräaikaista työtä koskevasta puitesopimuksesta 28. kesäkuuta 1999 annetussa neuvoston direktiivissä 1999/70/EY säädetään, että työnantajan on tiedotettava määräaikaisille työntekijöille yrityksessä tai työpaikassa avautuvista työpaikoista sen varmistamiseksi, että heillä on samat mahdollisuudet saada vakituinen työpaikka kuin muillakin työntekijöillä — ikärajan käyttöönottaminen avointen työpaikkojen täyttämisen yhteydessä ei kuitenkaan ole vastoin direktiivin 1999/70/EY säännöksiä. Lisäksi direktiivissä kielletään peräkkäisten määräaikaisten työsopimusten käyttö useiden vuosien ajan. Komissio on ottanut yhteyttä Kreikan viranomaisiin peräkkäisten määräaikaisten työsopimusten käytöstä aiheutuvien ongelmien ratkaisemiseksi.

(1) EYVL L 303, 2.12.2000, s. 16.

(2) EYVL L 175, 10.7.1999, s. 43.